Румяна Каменска-Донкова
На един поет

chitanka.info

Ако те мъчи често мисълта

да бъдеш пръв в житейския театър,

спомни си, че това е суета

и гонене на вятър.

Пази се на успеха от властта,

на славата от силната прегръдка.

Отравя виното на гордостта,

не вкусвай нито глътка.

Не позволявай бавно завистта

в сърцето ти гнездо от страх да свие

и неусетно с лепкава ръка

доброто да убие.

Изчезна младостта като мираж.

В нечакан ден сред грижи и тревоги

смъртта ще дойде — твоят верен страж

и кой ще ти помогне?

Ще свършиш просто земния си път,

труда ти тежък ще обсебят други.

Забързан, ще си спомни ли светът

за твоите заслуги?

За краткия живот в борби и труд

смъртта ли ще е най-добра награда

запитваш се понякога и студ

в ума ти се прокрадва.

Повярвай, има Бог на небеса.

Той никого от нас не е забравил.

За да смекчи човешките сърца

лекарство е оставил.

Свещеното Му слово призови

да ти говори кротко на душата

как волята добра се изяви

на нашия Създател.

Изстрада Той за своите деца

на любовта най-хубавата песен —

чрез Своя Син отвори ни врата

към царството небесно.

Ако поискаш пръв да бъдеш там,

на всички трябва радостно да служиш.

Как хубаво е, ще откриеш сам

да си желан и нужен.

Ще те обгърне мир благословен,

какъвто досега не си познавал.

Ще светиш от любов преобразен

за Божия прослава.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.